Verslag wys magte nié verantwoordelik vir Alexandra-man se dood | Maroela Media
Nosiviwe Mapisa-Nqakula, minister van verdediging, het Donderdag gesê die weermag- en polisielede wat beskuldig word van die dood van Collins Khosa (40), 'n inwoner van Alexandra in Gauteng, is nog nie van alle blaam onthef nie. Dit volg nadat daar glo in die week 'n verslag aan die media gelek is wat lui dat dié lede nie vir Khosa se dood verantwoordelik gehou kan word nie.
Khosa is middel-April dood nadat soldate hom glo by sy huis aangerand het.
Luidens dié verslag van die Suid-Afrikaanse Nasionale Weermag (SANW) is Khosa "gestamp" asook "geklap" en was "by sy bewussyn en gesond toe die weermaglede hom verlaat het". Die verslag lui dat 'n interne ondersoekraad die ondersoek na die voorval afgesluit het en bevind het dat nóg die weermag- en polisielede nóg die Johannesburgse metropolisie skuldig is.
Die nadoodse ondersoek het egter aangedui dat Khosa gesterf het nadat hy 'n harde hou teen die kop gekry het. Die verslag dui daarop dat daar geen verband tussen Khosa se beserings en die aksies van die weermag- en polisielede getrek kan word nie.
Mapisa-Nqakula het Donderdag tydens 'n mediakonferensie in Pretoria gesê sy is verras om te hoor die media is in besit van die verslag.
"Ons werk saam met die weermag om die saak te ondersoek. Die kwessie is egter nog nie afgehandel nie en daarom wil ek nie kommentaar oor die saak lewer nie," het Mapisa-Nqakula gesê.
Maroela Media het vroeër berig Khosa se lewensmaat, Mphephu, het vroeër in 'n beëdigde verklaring gesê weermaglede het laatmiddag op 10 April die huis ingekom en hulle daarvan beskuldig dat hulle die regulasies van die afsonderingstydperk oortree het. Hulle het na 'n kampstoel en 'n halwe glas alkohol in die erf verwys. Daarna het hulle die huis bestorm en beslag gelê op twee biere.
Sy sê hulle het buite die huis bier oor Collins se kop uitgegooi, hom gewurg, teen 'n sementmuur gestamp, hom met 'n geweerkolf geslaan, geskop, geklap en weer geslaan. Hulle het glo ook sy swaer, Thabiso Muvhango, aangerand. Mphephu voer aan sy is met 'n sambok geslaan.
Die weermag- en polisielede wat van Khosa se dood beskuldig word, is twee weke gelede hangende die ondersoek na die voorval geskors.
Regter Hans Fabricius het in sy uitspraak in die hooggeregshof in Pretoria gesê sekere regte is onaantasbaar – selfs tydens 'n ramptoestand – en het die weermag, polisie en enige metropolisiedepartement opdrag gegee om hul lede te beveel om in ooreenstemming met die Grondwet en ander wetgewing op te tree. Hy het ook gesê hulle mag net die minimum geweld gebruik wat nodig is om 'n amptelike plig uit te voer.
Mapisa-Nqakula sê sy respekteer Fabricius se besluit om die betrokke lede te skors.
Die burgerregte-groep #NotInMyName het verlede maand die polisie en weermag veroordeel vir Khosa se dood. Themba Masango, die sekretaris-generaal van dié groep, het gesê die polisie en weermag is selektief wanneer dit kom by die toepassing van die wet en die handhawing van afsonderingsregulasies.
Altyd lekker om mense af te maai as daar nie 'n video daarvan geneem word nie. Vra maar die SA weermag.
Ek voel regtig jammer vir die vrou om sulke antwoorde te kry, die man is dalk nie op die toneel dood nie, maar agv bloeding wat tydens en agterna plaasgevind het agv die houe teen sy kop. Dit is eenvoudig onaanvaarbaar!
Snaaks wat die regter beveel het is in ons grondwet in geskryf. Dis nou daai wet wat almal in die land MOET nakom. Dit wys jou net dat dit nie die papier werd is waarop dit geskryf staan nie, en word verdraai, gemanipuleer en geimprimiteer soos die die leser pas.
Die lede moet van moord aangekla word en die ministers en president vir minagting van die grondwet.
Verbasend genoeg is die Weermag lede intern 'onskuldig' bevind – dit nadat die Hooggeregshof hulle en die Weermag fel beoordeel het en hulle erken dat hulle die man geklap en geskop het. Die lede is ook geskors. Hoekom dan as hulle 'onskuldig' is? Daar is geen respek vir die regsstelsel nie en tans is dit net ons howe wat tussen ons en totale anargie staan. Ons woon nie in Turkmenistan of een van daai lande nie en ons moet ophou om die arbitrêre belaglikheid van die regering gelate te aanvaar.